TEAM แย้มรายได้ปีนี้โตกว่า 18% หลังสินค้าอิเล็กฯดีดตัวขึ้น-คำสั่งซื้อแน่น
TEAM ส่งซิกรายได้ปีนี้โตกว่า 18% ตามเทรนด์อุตสาหกรรมผลิตภัณฑ์อิเล็กทรอนิกส์ทั่วโลกที่จะเติบโตขึ้น 18% จากปีก่อน อีกทั้งยังมีลูกค้าใหม่ที่เพิ่มเข้ามาอย่างต่อเนื่อง โดยปัจจุบันมีออร์เดอร์รองรับไปถึงปีหน้าแล้ว
21 ก.ย. 2564

นายศุภจักร มานัสสถิตย์ รองประธานเจ้าหน้าที่บริหาร บริษัท ทีมพรีซิชั่น จำกัด (มหาชน) หรือ TEAM คาดรายได้ปีนี้เติบโตไม่ต่ำกว่า 18% ตามเทรนด์ของอุตสาหกรรมผลิตภัณฑ์อิเล็กทรอนิกส์ทั่วโลกที่จะเติบโตขึ้น 18% จากปีก่อนเช่นกัน ทั้งการเติบโตในอุตสาหกรรม e-Mobility (EV), Automotive, Medical และอุตสาหกรรมที่จะมีการเติบโตอย่างต่อเนื่องในอนาคตอย่างกลุ่ม Connectivity เช่น สินค้า IoT (Internet of Thing), สินค้าที่เกี่ยวข้องกับเครือข่าย 5G หรือสินค้าที่เกี่ยวกับระบบ Cloud เป็นต้น
อีกทั้งในปัจจุบันยังมีลูกค้าใหม่ที่เพิ่มเข้ามาอย่างต่อเนื่อง รวมไปถึงออเดอร์จากลูกค้าที่กลับเข้ามาภายหลังจากสถานการณ์โควิด-19 ที่เริ่มคลี่คลาย ซึ่งลูกค้าส่วนใหญ่เป็นลูกค้าต่างประเทศแบ่งเป็น สหรัฐฯ 49% เอเชีย 26% และ ยุโรป 25%  โดยปัจจุบันมีออร์เดอร์รองรับไปถึงปีหน้าแล้ว
“สำหรับผลประกอบการช่วงครึ่งปีหลัง เราคาดว่าจะเติบโตไม่น้อยกว่า 10% จากงวดเดียวกันของปีก่อน หลังจากที่มีลูกค้าใหม่เพิ่มขึ้น และออเดอร์จากลูกค้าก็เริ่มกลับเข้ามาจากดีมานด์ที่ฟื้นตัวหลังโควิด-19 คลี่คลาย ประกอบกับเหตุผลทาง Seasonal ตามธรรมชาติในช่วงครึ่งปีหลังจะโตกว่าครึ่งปีแรกอยู่แล้ว นอกจากนี้เรายังมีการปรับปรุงกระบวนการผลิตที่ทำให้มีต้นทุนลดลง และมี Productivity มากขึ้น รวมไปถึงมีการจัดการ Product mix ที่ดี ทำให้ Gross Profit Margin ครึ่งปีแรกอยู่ที่ 13.6% จากปีก่อนอยู่ที่เพียง 8.2%” นายศุภจักร กล่าว
ด้านปัญหาราคาวัตถุดิบที่ปรับสูงขึ้น ทางบริษัทฯมีได้การพูดคุยและอัพเดทสถานการณ์กับลูกค้าอย่างต่อเนื่อง ทำให้ลูกค้าเข้าใจความท้าทายดังกล่าว และส่งผลให้บริษัทสามารถ Pass on ราคาไปยังลูกค้าได้ทั้งหมด สำหรับด้านปัญหาวัตถุดิบที่ขาดแคลน ทางบริษัทฯก็มีการสั่งวัตถุดิบล่วงหน้าเอาไว้เพื่อที่จะรองรับกับออเดอร์ที่เพิ่มเข้ามาได้
 
 
 